**Ministru kabineta noteikumu projekta "Noteikumi par drošības pamatprasībām tiesā" sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm)  | Ministru kabineta noteikumu projekts "Noteikumi par drošības pamatprasībām tiesā" (turpmāk – projekts) izstrādāts ņemot vērā likuma "Par tiesu varu" (*likumprojekts "Grozījumi likumā "Par tiesu varu"", Nr. 898/Lp 12, kas pieņemts pēc otrreizējās caurlūkošanas 3. lasījumā 2018. gada 18. janvārī* (turpmāk – likumprojekts)) 107.1 panta otrās daļas 24. punktu, kas paredz deleģējumu Ministru kabinetam noteikt drošības pamatprasības rajona (pilsētas) tiesās un apgabaltiesās.Jautājumi par drošību tiesā ārējos normatīvajos aktos ir regulēti vispārīgi, bet detalizēts speciālais tiesiskais regulējums par drošību tiesās nav noteikts.Lai nodrošinātu rajona (pilsētas) tiesu un apgabaltiesu (turpmāk – tiesa) darbības nepārtrauktību un tiesā esošās mantas un personu (tiesnešu, tiesas darbinieku, apmeklētāju, citu personu, kas tiesā veic amata pienākumus) drošību, ir nepieciešams noteikt drošības pamatprasības tiesā, tostarp pamatprasības tiesas telpu pieejamībai un drošības kontrolei tiesā.Ministru kabineta noteikumi "Noteikumi par drošības pamatprasībām tiesā" saskaņā ar likuma pārejas noteikumu 90. punktu, izpildot likuma deleģējumu, izdodami līdz 2018. gada 1. jūlijam.  |
|  |
| **I. Tiesību akta projekta izstrādes nepieciešamība** |
| 1. | Pamatojums | Likuma "Par tiesu varu" (turpmāk – Likums) 107.1 panta otrās daļas 24. punkts noteic Tiesu administrācijai pienākumu gādāt par drošību tiesā, kā arī paredz deleģējumu Ministru kabinetam noteikt drošības pamatprasības tiesā. Likuma pārejas noteikumu 90. punkts uzdod Ministru kabinetam līdz 2018. gada 1. jūlijam izdot minētos noteikumus. Lai nodrošinātu minētā uzdevuma izpildi, ir izstrādāts projekts. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Jautājumi par drošību tiesā ārējos normatīvajos aktos ir regulēti vispārīgi, bet detalizēts speciālais tiesiskais regulējums par drošību tiesās nav noteikts.Likuma 11. panta pirmā daļa nosaka nepieļaujamību iejaukties tiesas darbā, proti, valsts iestādēm, sabiedriskajām un politiskajām organizācijām, citām juridiskajām un fiziskajām personām ir pienākums respektēt un ievērot tiesu neatkarību un tiesnešu neaizskaramību. Savukārt minētā panta otrā daļa, noteic, ka nav pieļaujama nekāda tiesas spriešanas ierobežošana, iespaidošana, ietekmēšana, tieši vai netieši draudi, citāda prettiesiska iejaukšanās tiesas spriešanā neatkarīgi no tā, kādā nolūkā un ar kādu ieganstu tas tiktu darīts. Likumdošanas aktos noteiktajā kārtībā aizliegtas demonstrācijas un piketi tiesu ēku telpās. Likuma 13. panta pirmā daļa noteic, ka tiesnesis ar tiesas spriešanu saistīto pienākumu izpildes laikā ir neaizskarams. Likuma 87. pants noteic, ka tiesnesim ir tiesības uz viņa un viņa ģimenes locekļu, kā arī uz savas un savas ģimenes locekļu mantas aizsardzību.Likuma (*likuma redakcijā līdz 2018. gada 18. janvārī pieņemtā likumprojekta Nr. 898/Lp12 spēkā stāšanās brīdim*) 115. panta ceturtā daļa noteica policijas pienākumus tiesas darbības un kārtības tiesā nodrošināšanai. Minētais ietvēra regulējumu attiecībā uz kārtības nodrošināšanu tiesā ar tiesas kārtībnieku palīdzību. Neskatoties uz minēto, Valsts policija faktiski jau vairākus gadus nenodrošināja tiesas kārtībnieku darbību tiesās. Minētais pamatots ar apsvērumu, ka šāds uzdevums neietilpst Valsts policijas kompetencē, jo nepamatoti paplašina policijas pienākumu apjomu. Ievērojot minēto un Ministru kabineta 2016. gada 6. aprīļa rīkojuma Nr. 248 "Par Valsts policijas attīstības koncepciju" 6. punktu, no Likuma izslēgta 115. panta ceturtā daļa. Minētā rīkojuma 6. punkts paredz noteikt, ka tiesu kārtībnieku darbību nodrošinās Tiesu administrācija vai tiesas, izveidojot tiesu iekšējās drošības dienestus vai slēdzot pakalpojuma līgumus ar apsardzes komersantiem. Vienlaicīgi Likums ar grozījumiem, kas iekļauti likumprojektā, ir papildināts ar 107.1 panta otrās daļas 24. punktu, kas noteic Tiesu administrācijai pienākumu gādāt par drošību tiesās. Ārējie normatīvie akti pašlaik neparedz aizliegumu personai ierasties tiesā ar ieročiem, speciālajiem līdzekļiem vai citiem priekšmetiem un vielām, kuras var izmantot uzbrukumam vai ar kurām var nodarīt miesas bojājumus sev vai citai fiziskai personai, vai veikt citu prettiesisku darbību (piemēram, bojāt tiesā esošo mantu) (turpmāk – aizliegtie priekšmeti). Ieroču un speciālo līdzekļu aprites likuma 23. panta sestā daļa noteic, ka juridiskām personām ir tiesības pēc saskaņošanas ar Valsts policiju noteikt fiziskajām personām ieroču un speciālo līdzekļu nēsāšanas ierobežojumus savās telpās un teritorijā, ierīkot ieroču glabātavas un minēto vietu apmeklējuma laikā pieņemt glabāšanā ieročus un munīciju. Tādējādi vispārējais normatīvais regulējums pieļauj iespēju noteikt ieroču un speciālo līdzekļu aizliegumu tiesā, nodrošinot tiesā ieroču glabātavas un ieroču glabāšanu atbilstoši normatīvo aktu ieroču un speciālo līdzekļu aprites jomā prasībām. Šāda ierobežojuma realizācija ir saistīta ar ievērojamiem finanšu un cilvēkresursu ieguldījumiem, kā arī rada papildu drošības riskus tiesā, kā arī neierobežo citu aizliegto priekšmetu ienešanu tiesā.Ārējie normatīvie akti pašlaik neparedz fiziskām personām citus ierobežojumus atrasties tiesas telpās, ievērojot tiesas telpu izmantošanas mērķi (piem., neparedz aizliegumu atrasties telpās, kas paredzētas tiesas nodarbināto vajadzībām, konvoja vajadzībām u.tml.). Tiesās pēdējo gadu laikā ir tikuši konstatēti vairāki gadījumi, kad tiesā ienesti ieroči, speciālie līdzekļi, kā arī citi aizliegtie priekšmeti, kas rada tiesā drošības riskus. Tāpat pēdējo gadu laikā vērojama pieaugoša tendence apzināti nepatiesiem paziņojumiem par tiesā ievietotām sprāgstošām vielām.Citu Eiropas valstu apmeklējumu (pieredzes apmaiņas) laikā gūtā pieredze drošības jautājumu regulēšanā tiesās liecina, ka tiesas tiek noteiktas kā no ieročiem brīvas zonas (piem. Somijā, Norvēģijā, kā arī Eiropas Cilvēktiesību tiesā Strasbūrā, Francijā). Šāds ierobežojums bez izņēmuma tiek attiecināts uz visām personām, kuras ierodas tiesā, nodrošinot atsevišķus izņēmumus.Ievērojot minēto, lai nodrošinātu tiesas darbības nepārtrauktību un tiesā esošās mantas un personu (tiesnešu, tiesas darbinieku, apmeklētāju, citu personu, kas tiesā veic amata pienākumus) drošību, ir nepieciešams noteikt drošības pamatprasības tiesā. Lai risinātu minētās problēmas, projekts paredz šādu regulējumu:1) Projekts paredz noteikt tiesas telpu iedalījumu un to pieejamību atkarībā no fiziskas personas statusa vai veicamajiem pienākumiem tiesā, tādējādi pamatojot arī nepieciešamību projektā regulēt tehniskos risinājumus piekļuvei katrai tiesas telpu zonai un to savstarpējai nodalīšanai.Likuma 107.1 panta otrās daļas 23. punkts noteic, ka Tiesu administrācija izdod iekšējos normatīvos aktus par tiesu administratīvā un saimnieciskā darba organizēšanu. No minētā izriet Tiesu administrācijas tiesības noteikt katras tiesas telpas piederību attiecīgajai tiesas telpu pieejamības zonai.2014. gada 5. februārī ir izdoti Tiesu administrācijas iekšējie noteikumi Nr. 1-3/1 "Minimālās prasības rajonu (pilsētu) tiesu un apgabaltiesu ēku un telpu aprīkojumam, to piemērošanas un papildu prasību noteikšanas kārtība", kas cita starpā noteic prasības tiesas telpu zonējumam, tai skaitā katras tiesas telpas piederību attiecīgajai tiesas telpu pieejamības zonai.2) Projekts paredz noteikt drošības risinājumus, kurus izmantos drošības kontrolei tiesā.3) Projekts paredz noteikt aizliegumu tiesā nēsāt ieroci, speciālo līdzekli un aizliegtos priekšmetus, kā arī atrasties tiesā acīmredzamā alkoholisko dzērienu, narkotisko, psihotropo, toksisko vai citu apreibinošo vielu ietekmē.4) Projekts paredz noteikt arī fiziskas personas, uz kurām nav attiecināms aizliegums tiesā nēsāt ieroci, speciālo līdzekli un aizliegtos priekšmetus. Tādējādi piekļuve tiesai ar ieroci, speciālo līdzekli vai aizliegto priekšmetu būtu nodrošināta tikai tām personām, kurām nepieciešamība lietot ieroci, speciālo līdzekli un aizliegto priekšmetu ir pamatota ar amata pienākumu izpildi tiesā.Projekts nenosaka aizliegto priekšmetu sarakstu, bet noteic tiesas apsardzes darbinieka pienākumu izvērtēt, vai, fiziskai personai iekļūstot tiesā, fiziskas personas rīcībā ir aizliegtais priekšmets. Aizliegto priekšmetu saraksts nav izveidots ar mērķi izvairīties no iespējamiem gadījumiem, kad tiesā ienestais priekšmets vai viela pēc būtības būtu uzskatāma par aizliegto priekšmetu, bet nebūtu iekļauta aizliegto priekšmetu sarakstā. Šādā gadījumā aizliegtais priekšmets varētu nokļūt brīvā apritē tiesā un varētu tikt izmantots ļaunprātīgi, tādējādi apdraudot tiesā esošās mantas un personu drošību. Lai veidotu vienotu praksi drošības pārbaudēm tiesās, tiesas apsardzes darbiniekam tiks izstrādāta aizliegto priekšmetu bīstamības novērtēšanas iekšējā instrukcija.5) Projekts paredz noteikt, ka tiesā nepieņems glabāšanā ieroci, speciālo līdzekli un aizliegtos priekšmetus, tādējādi mazinot tiesā esošo fizisko personu drošības apdraudējuma riskus.6) Projekts paredz noteikt kārtību, kādā tiesas apsardzes darbinieks veiks fiziskas personas pārbaudi, lai noteiktu ieroču, speciālo līdzekļu un aizliegto priekšmetu klātbūtni, fiziskas personas, kuras būs atbrīvojamas no šādām pārbaudēm, kā arī šī atbrīvojuma apjomu. Projekts paredz pilnīgu vai daļēju atbrīvojumu no pārbaudēm. Diplomātiskā aģenta atbrīvošana no pārbaudēm pamatota ar 1961. gada 18. aprīļa Vīnes konvencijas par diplomātiskajiem sakariem 36. pantu. Konvoja amatpersonas dati un atbrīvojuma pamats netiek fiksēts, jo likuma "Par policiju" 3. panta trešā daļa noteic, ka nevienam nav tiesību iejaukties policijas rīcībā, kad tā pilda savus pienākumus, izņemot iestādes un amatpersonas, kuras tieši tam pilnvarojis likums. Savukārt, konvojējamās personas dati un atbrīvojuma pamats netiek fiksēts, jo kārtību, kādā Valsts policija un Drošības policija nodrošina konvojējamās personas pārvešanu un apsardzi, t.sk. sakarā ar lietas izskatīšanu tiesā, regulē citi ārējie normatīvie akti (Ministru kabineta 2017. gada 31. janvāra noteikumi Nr. 57 "Aizturēto, apcietināto un notiesāto personu konvojēšanas kārtība").7) Projekts paredz noteikt tiesas apsardzes darbinieka rīcību, konstatējot ieroču, speciālo līdzekļu un aizliegto priekšmetu klātbūtni, fiziskai personai iekļūstot tiesā.8) Projekts paredz noteikt tiesas apsardzes darbinieka rīcību, ja fiziska persona neievēro projektā paredzētās prasības vai citus normatīvos aktus sabiedriskās kārtības nodrošināšanas jomā un pēc tiesas apsardzes darbinieka aizrādījuma turpina šādu rīcību, atsakās no projektā minētās pārbaudes vai atrodas acīmredzamā alkoholisko dzērienu, narkotisko, psihotropo, toksisko vai citu apreibinošo vielu ietekmē.Projektā noteiktās prasības apsardzes darbinieka rīcībai iekļaujas Apsardzes darbības likumā ietverto apsardzes darbinieka tiesību un pienākumu apjomā (piem. Apsardzes darbības likuma 2. panta ceturtajā daļā, 18. panta pirmās daļas 3. un 4. punktā).9) Projekts paredz noteikt, ka projektā iekļautās prasības attiecībā uz tiesas telpu zonu savstarpējo nodalīšanu un nepārklāšanos, kā arī prasību par atsevišķu ieeju katrai tiesas telpu zonai, var nepiemērot tiesas telpām, kuras neatbilst minētajām prasībām projektā paredzēto prasību spēkā stāšanās brīdī. Šāds regulējums nodrošinātu, ka prasības, kuras ir iespējams piemērot projektā ietvertā tiesiskā regulējuma spēkā stāšanās brīdī, tiktu piemērotas tajās tiesās, kuru telpas atbilst prasībām. Projektā ietvertās prasības pilnā apmērā (t.sk. prasības par telpu zonu savstarpējo nodalīšanu un nepārklāšanos, kā arī prasība par atsevišķu ieeju katrai tiesas telpu zonai) tiktu attiecinātas tikai uz tām tiesu telpām, kuru izveide vai pielāgošana tiktu uzsākta pēc projekta spēkā stāšanās brīža. |
| 3. | Projekta izstrādē iesaistītās institūcijas un publiskas personas kapitālsabiedrības | Tieslietu ministrija, Tiesu administrācija, Valsts policija. |
| 4. | Cita informācija | Nav. |
|  |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Projekta mērķgrupā ietilpst jebkura fiziska persona, kas tiek izsaukta vai uzaicināta uz tiesu, veic tajā amata pienākumus, vai apmeklē tiesu kā publiski pieejamu iestādi. |
| 2. | Tiesiskā regulējuma ietekme uz tautsaimniecību un administratīvo slogu | Paredzams, ka projekta tiesiskais regulējums palielinās administratīvo slogu visai projekta mērķgrupai.Projekts paredz: 1) fiziskas personas un tās mantu pārbaudi, fiziskai personai iekļūstot tiesas telpās;2) fiziskas personas pienākumu apliecināt savas tiesības tikt atbrīvotai no projektā noteiktām pārbaudēm;3) fiziskas personas pienākumu pamatot nepieciešamību tiesā izmantot aizliegtos priekšmetus;4) izslēgt iespēju glabāt tiesā ieroci, speciālo līdzekli un aizliegto priekšmetu. |
| 3. | Administratīvo izmaksu monetārs novērtējums | Projekts neparedz jaunas administratīvās izmaksas. |
| 4.  | Atbilstības izmaksu monetārs novērtējums | Projekts neparedz atbilstības izmaksas fiziskai personai vai juridiskai personai.Tiesu administrācija nodrošinās projekta prasību realizāciju tai piešķirto valsts budžeta līdzekļu ietvaros. |
| 5. | Cita informācija | Nav. |
|  |  |  |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |
|  |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |
|  |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |
|  |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Atbilstoši Ministru kabineta 2009. gada 25. augusta noteikumiem Nr. 970 "Sabiedrības līdzdalības kārtība attīstības plānošanas procesā", lai informētu sabiedrību par projektu un dotu iespēju izteikt viedokli, projekts pirms tā iesniegšanas Valsts sekretāru sanāksmē ievietots Tieslietu ministrijas un Valsts kancelejas mājaslapā. |
| 2. | Sabiedrības līdzdalība projekta izstrādē | Projekta izstrādes gaitā notikušas konsultācijas ar Rīgas pilsētas Latgales priekšpilsētas tiesas priekšsēdētāju, Rīgas apgabaltiesas priekšsēdētāju, Administratīvās apgabaltiesas priekšsēdētāju un Valsts policijas pārstāvjiem. Lai informētu sabiedrību par projektu un dotu iespēju izteikt viedokli, projekts pirms tā iesniegšanas Valsts sekretāru sanāksmē 2017. gada 18. decembrī ievietots Tieslietu ministrijas (https://www.tm.gov.lv/lv/sabiedribas-lidzdaliba/diskusiju-dokumenti/tiesibu-akti) un Valsts kancelejas (https://mk.gov.lv/content/ministru-kabineta-diskusiju-dokumenti) mājaslapā, aicinot viedokļus par projektu ministrijai sniegt līdz 2018. gada 2. janvārim. |
| 3. | Sabiedrības līdzdalības rezultāti | Aptaujātie tiesas un Valsts policijas pārstāvji atbalsta izstrādāto projektu.Ņemts vērā Valsts policijas pārstāvju priekšlikums papildināt projektu ar liegumu fiziskai personai atrasties tiesā acīmredzamā alkoholisko dzērienu, narkotisko, psihotropo, toksisko vai citu apreibinošo vielu ietekmē.Ņemts vērā Valsts policijas pārstāvju priekšlikums neveikt konvoja amatpersonas pārbaudi un konvojējamās personas papildu pārbaudi, tām iekļūstot tiesā.Pēc projekta ievietošanas Tieslietu ministrijas un Valsts kancelejas mājas lapā sabiedrības līdzdalības nodrošināšanai komentāri vai priekšlikumi par projektu nav saņemti. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Tiesu administrācija, tiesas. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpilde neietekmēs pārvaldes funkcijas vai institucionālo struktūru.Nav paredzēta jaunu institūciju izveide, esošu institūciju likvidācija vai reorganizācija, kā arī ietekme uz institūcijas cilvēkresursiem. |
| 3. | Cita informācija | Tiesu administrācija nodrošinās projekta prasību realizāciju tai piešķirto valsts budžeta līdzekļu ietvaros un noslēgtā līguma ietvaros ar ārpakalpojumu sniedzēju par apsardzes pakalpojumu nodrošināšanu tiesās.Lai nodrošinātu projektā ietverto prasību pakāpenisku izpildi visās tiesās, jautājums par nepieciešamo valsts budžeta papildu finansējumu tiks risināts ikgadējā valsts budžeta plānošanas procesa ietvaros.Tiesu priekšsēdētājs vai viņa noteiktas personas var tikt iesaistītas projekta izpildē gadījumā, kad nepieciešama tiesas atļauja projektā paredzēta regulējuma piemērošanai. |

Iesniedzējs:

Tieslietu ministrijas

valsts sekretārs Raivis Kronbergs

Teplova 67063889

inese.teplova@ta.gov.lv